རྒྱ་ནག་གི་ཕྱོགས་སུ་དབང་ཆ་འཕོ་བཞིན་པ་ནི་ཕལ་ཆེར་སྲིད་འཛིན་ཊོམ་གྱི་ལས་ཡུན་ལ་ཤུགས་ཇེ་ཆེར་སོང་ཡོད།འགྱུར་སྐྱེན་པའི་སྲིད་འཛིན་ཊོམ་གྱི་ཕྱི་འབྲེལ་སྲིད་ཇུས་དང་ཚོང་འབྲེལ་གན་རྒྱ་མང་པོར་རྩིས་མེད་བཏང་བའི་རྐྱེན་གྱིས་ཨེ་ཤི་ཡའི་རྒྱལ་ཁབ་དག་གིས་རང་རང་གི་ཐབས་ཇུས་ལ་བསམ་བློ་བསྐྱར་གཏོང་མི་བྱེད་ཐབས་མེད་བྱུང་ཡོད།གཟའ་ཕུར་བུའི་ཉིན་ཨ་རི་མ་ཐེ་བའི་རྒྱལ་ཁབ་བཅུ་གཅིག་གིས་ཚོང་འབྲེལ་གྱི་གན་རྒྱ་གསར་བ་ཞིག་བཞག་ཡོད་པ་དེས་ཉི་ཧོང་དང་ཨོ་སི་ཊོ་ལི་ཡ་སོགས་ཀྱིས་ཨ་རི་ཡི་སྣེ་ཁྲིད་མེད་ས་ཞིག་ནས་ཇི་ལྟར་མདུན་སྐྱོད་བྱེད་ཀྱིན་ཡོད་པའི་བརྡ་ལན་གསལ་པོ་ཞིག་བསྟན་ཡོད།ཚོང་འབྲེལ་གན་རྒྱ་དེ་ནི་སྔོན་མའི་ཞི་བདེ་རྒྱ་མཚོ་ཕར་བརྒལ་གྱི་ཚོང་གྲོགས་གན་རྒྱའི་ཚབ་ཡིན་པ་རེད།ཨེ་ཤི་ཡའི་རྒྱལ་ཁབ་དག་གིས་ད་ལྟའི་ཆར་ཨ་རི་ལས་རྒྱ་ནག་དང་ཚོང་འབྲེལ་མང་བ་བྱེད་ཀྱིན་ཡོད།